Aanvallers wag bejaarde op plaas inArgieffoto: Reint Dykema Ses aanvallers wat Donderdagaand ŉ man op sy plaas naby Ermelo in Mpumalanga ingewag en oorval het, is steeds op vrye voet. Brig. Leonard Hlathi, woordvoerder van die polisie, het gesê die voorval het omstreeks 18:10 op ŉ plaas in die Lothair-gebied gebeur. Volgens Hlathi het die man, in sy 70’s, by die huis aangekom en stilgehou. Toe hy uit sy motor klim, is hy deur ses aanvallers oorval. “Hulle het sy hande en voete vasgebind en geld geëis. Die aanvallers het die man deursoek en kontant asook sy 9 mm-pistool by hom geroof. Hulle het daarna met die slagoffer se motorsleutels op die vlug geslaan,” het Hlathi gesê. Nadat die polisie in kennis gestel is, is ŉ soektog na die aanvallers van stapel gestuur. Niemand is egter nog in hegtenis geneem nie. Hlathi het ŉ beroep gedoen op enigiemand met inligting wat die polisie in hul ondersoek kan bystaan om dit by sers. Mary Maphophe by 082 579 0265 of Stop Misdaad by 0860 010 111 aan te meld.